הפרלמנט הוולשי

הפרלמנט הוולשי (בוולשית: Senedd Cymru; באנגלית: Welsh Parliament) או הסנד' (The Senedd) הוא מוסד הקיים מאז 1999, כפרלמנט בעל סמכויות מוגבלות בנושא ויילס בתוך הממלכה המאוחדת. הפרלמנט בנוי מבית אחד ובו חברים 60 נציגים אשר נבחרים מדי 4 שנים בבחירות. עד למאי 2020 נקרא הפרלמנט האספה הלאומית של ויילס.

תפקידי הסנד' כוללים ייצוג ויילס ותושבייה, הסכמה על מיסוי לתושבי ויילס, חקיקת חוקים במספר תחומים בהם לפרלמנט סמכויות על פני הפרלמנט הבריטי, ובחינת התנהלות ממשלת ויילס. בסנד' חברים 60 חברי פרלמנט (בראשי תיבות MS או בוולשית AS) הנבחרים לתקופה של חמש שנים, 20 מהם מייצגים כל אחד מחמשת האזורים הגאוגרפיים של ויילס (צפון, מרכז ומערב, דרום-מערב, דרום-מרכז, ודרום-מזרח ויילס), בעוד שה-40 הנוספים מייצגים כל אחד אזור בחירה מבין 40 אזורי בחירה ברחבי ויילס.

היסטוריה 
בשנת 1282 נכבשה נסיכות ויילס על ידי ממלכת אנגליה, סופחה למערכת השלטונית של אנגליה והפסיקה להתקיים כיישות פוליטית ושלטונית עצמאית. המערכת המשפטית העתיקה שהייתה נהוגה בוויילס המשיכה להתקיים עוד כמעט שלוש מאות, עד אשר מלך אנגליה הנרי השמיני החיל על פי צו את החוק האנגלי על ויילס במחצית המאה ה-16. מאז ועד למחצית המאה ה-20 ויילס הייתה חלק בלתי נפרד מהממלכה המאוחדת בכל התחומים השלטוניים, המנהלתיים והמשפטיים.

בשנת 1949 הקימה ממשלת בריטניה את "מועצת ויילס ומונמת'שייר" שתפקידה היה לייעץ לשלטונות על ענייני העם הוולשי, גוף זה כלל 27 חברים שנבחרו על ידי גופים שונים בוויילס. בשנת 1951 נוסף תפקיד ממשלתי של "שר לענייני ויילס" ובשנת 1964 הוקם משרד ויילס ובראשו מזכיר המדינה לענייני ויילס אשר החליף את מועצת ויילס. במהלך שנות ה-60 וה-70 החל בבריטניה תהליך בחינה של האצלת סמכויות לאומות הבית ובהן ויילס, כתוצאה מכך נבחנה האפשרות להקים אספה לאומית בווילס, אך במשאל עם שנערך בשנת 1979 בחרו תושבי ויילס שלא להקים אספה לאומית.

בשנת 1997 נערך משאל עם נוסף באותה סוגיה והפעם ברוב קטן (50.3%) נבחר להקים אספה לאומית, כתוצאה מכך נחקק חוק ממשלת ויילס (1998) בו הוחלט על הקמת האספה הלאומית הוולשית בעלת סמכויות חקיקה מוגבלות שתהיה כפופה לפרלמנט הבריטי. ב-2006 נחקק חוק ממשלת ויילס נוסף שהעניק סמכויות רבות יותר לאספה הלאומית וקבע את הקמת גוף מבצע נפרד מהאסיפה אך כפוף לה, והיא ממשלת ויילס, או בשמו הראשוני 'ממשלת האספה הלאומית'. החל מ-2006 לאספה נקבעו תחומי אחריות לחקיקה עצמאית שלא דרשו אשרור של הפרלמנט הבריטי, אלו כללו 20 סעיפים בתחומי תרבות, תיירות, פיתוח כלכלי ועירוני, חקלאות, בריאות, שירותי הצלה, כיבוי אש, תחבורה, דיור, ספורט ושלטון מקומי (ראו למטה רשימת סמכויות).

סמכויות ותחומי אחריות 
בהתאם לצו ממשלת ויילס של 2006, סמכויות הפרלמנט הוולשי גדלו באופן ניכר כחלק ממגמת הדבולוציה בממלכה המאוחדת. לסנד' סמכויות חקיקה בנושאים הבאים:
 חקלאות, דיג ויערנות
 אתרים ומבנים בעלי חשיבות היסטורית ותרבותית (מנוהלים בעיקר על ידי הסוכנות הממשלתית Cadw)
 תרבות ותיירות
 פיתוח כלכלי
 חינוך
 איכות הסביבה
 שירותי הצלה וכיבוי אש
 תזונה ואוכל
 בריאות ושירותי רפואה
 כבישים ותחבורה
 דיור ציבורי
 מינהל אזורי (ראו מחוזות ויילס) ומינהל ציבורי
 רווחה
 ספורט ונופש
 תכנון עירוני, כפרי ופיתוח אזורים כפריים
 תשתיות הגנה מפני הצפות
 השפה הוולשית

אזורי בחירה 
כאמור, הרכב חברי הפרלמנט כולל 20 חברים המייצגים כל אחד מחמשת האזורים הגאוגרפיים של ויילס, בעוד ש-40 הנוספים מייצגים כל אחד אזור בחירה אחד. אלו הם אזורי הבחירה לפי חלוקה לחמשת האזורים הגאוגרפיים:
 צפון ויילס: אברקונווי, אלין ודי סייד, ארוון, דרום קלוויד, מערב קלוויד, דלין, עמק קלוויד, רקסהאם, ואיניס מון.
 מרכז ומערב ויילס: ברקון ורדונרשייר, מזרח קרמרד'ן ודינוור, מערב קרמרד'ן ודרום פמברוקשייר, קרידיגיון, דוויוור מריאונד', ל'אנל'י, מונטגומרישייר, ופרסלי פמברוקשייר.
 מרכז דרום ויילס: מרכז קארדיף, פון קארדיף, דרום קארדיף ופנארת', מערב קארדיף, עמק סינון, פונטיפריד', רונדה, ועמק גלמורגן.
 מרכז מערב ויילס: אבראוון, ברידג'אנד, גאוור, נית', אוגמור, מזרח סוונסי, ומערב סוונסי.
 מרכז מזרח ויילס: בליניו גוונט, קרפילי, איסלוון, מרת'יר טידפיל ורימני, מונמות', מזרח ניופורט, מערב ניופורט, וטורווין.

בנייני הפרלמנט

ראו גם 
 חוק ממשלת ויילס (1998)
 חוק ממשלת ויילס (2006)
 חוק ממשלת ויילס (2014)
 הפרלמנט הסקוטי

קישורים חיצוניים

הערות שוליים 

ערכים שבהם תבנית בריטניקה אינה מתאימה
ויילס: היסטוריה
ויילס: פוליטיקה